বর্তমানে ভরাট হয়ে যাওয়া খালটি দিয়ে পানি চলাচল করতে না পারায় বাজালিয়া, কালিয়াইশ, কেওচিয়া, নলুয়া ও ঢেমশার বিলে জলাবদ্ধতার সৃষ্টি হচ্ছে। আর এতে অনেক ফসলি জমি পানির নীচে তলিয়ে যাচ্ছে। আর বর্তমান সময়ে এসব বিলে জলাবদ্ধতার সৃষ্টি হওয়ায় আউশ-আমন মৌসুমে বিস্তীর্ণ আবাদযোগ্য জমিতে আবাদ হচ্ছে না। বর্তমানে স্থানীয় প্রভাবশালী মহল বিভিন্ন ভাবে খালটির অবৈধ দখল নিতে মরিয়া হয়ে উঠেছে। খালটির দুই থেকে তিন কিলোমিটার এলাকা পূনঃ খনন করা হলে সাতকানিয়ার শত শত কৃষক উপকৃত হবেন। সাথে সাথে খালটি রক্ষা পাবে অবৈধ দখলধারীদের  কবল থেকে।  অনুসন্ধানে জানা যায়, প্রতি বর্ষা মৌসুমে শঙ্খ, ডলু ও হাঙ্গর খাল দিয়ে নেমে আসা পাহাড়ি ঢলে বাজালিয়া, পুরানগড়, কেওচিয়া, ধর্মপুর, কালিয়াইশ, ঢেমশা ও নলুয়া ইউনিয়নের বিলগুলোতে স্থায়ী জলাবদ্ধতার সৃষ্টি হয়। স্থানীয় প্রবীণ কৃষকরা জানান, ভরাট হয়ে যাওয়া খালটির পুনঃ খনন ও খালের মধ্যে বাঁধ দিয়ে মাছ চাষ বন্ধ করা হলে তেমুহনী, পশ্চিম বাজালিয়া, কেওচিয়া, ধর্মপুর, কালিয়াইশ, নলুয়া ও উত্তর ঢেমশার প্রায় তিন হাজার হেক্টরের অধিক অনাবাদি জমিতে আউশ চাষ করা যাবে, যা শুধু বর্তমানে জলাবদ্ধতার ফলে অনাবাদি পড়ে আছে।  সরেজমিনে দেখা যায়, নলুয়ার মরফলা বাজার এলাকায় গরলা খালের দু পাশে বাঁধ নির্মাণ করে একটি প্রভাবশালী মহল মৎস্য খামার গড়ে তুলেছেন। এ ছাড়া ইট ভাটার মালিক ও মাটি ব্যবসায়ীরাও ইতোমধ্যে খালের দুইপাড়ের মাটি কেটে নিয়ে গেছে। অনেকে আবার ভরাট হয়ে যাওয়া খালের অংশ অবৈধভাবে দখল করে ক্ষেত খামার ও বাগান সৃষ্টি করেছেন। ইতোমধ্যে সংস্কারের অভাবে সাতকানিয়ার ১৫ থেকে ২০ খাল বিলুপ্ত হয়ে গেছে। এখন কৃষকরা আশংকা করছেন গরলা খালটিও যদি বিলুপ্ত হয়ে যায় তাহলে বিলগুলোর পানি নিষ্কাশন ও সেচের একমাত্র ভরসা টুকুও শেষ হয়ে যাবে।  স্থানীয় প্রবীণ  কৃষক আবদুল করিম জানান, ১৯৭৫ সালে খালটি খননের পর থেকে পুনঃ সংস্কার না হওয়ায় চট্টগ্রাম-কক্সবাজার মহাসড়কের পাঠানীপুল থেকে মরফলা পর্যন্ত খালের মুখ ভরাট হয়ে গেছে। এর ফলে অল্প বৃষ্টিতেই আবাদি জমিতে জলাবদ্ধতার সৃষ্টি হয়। এতে এলাকার অনেক জমিতে আউশ চাষ সম্ভব হয় না। কৃষকরা অভিযোগ করেন খালটি পুনঃ খননের ব্যাপারে যথাযথ কর্তৃপক্ষ বরাবর বার বার আবেদন করা হলেও কাজের কাজ কিছুই হচ্ছে না। এ ছাড়া নির্বাচন এলে স্থানীয় জনপ্রতিনিধিরা খালটির ভরাট হয়ে যাওয়া অংশ খননের ব্যাপারে একাধিকবার আশ্বাস দিলেও ভোটের পর তাদের আর কারো দেখা যায়  না বলে জানিয়েছেন কৃষকরা।  এ ব্যাপারে সাতকানিয়া-লোহাগাড়া আসনের সংসদ সদস্য আ ন ম শামসুল ইসলাম এমপির সাথে যোগাযোগ করা হলে তিনি জানান, পর্যায়ক্রমে সাতকানিয়ার সব খাল পুনঃ খনন করার উদ্যোগ নেয়া হবে। গরলা খাল দখলের ব্যাপারে জানতে চাইলে তিনি তদন্ত করে দখলকারীদের বিরুদ্ধে ব্যবস্থা নেবেন বলে জানান।